Αυτό το λήμμα αφορά τον επίτιμο ανώτατο δικαστικό λειτουργό και πρώην υπουργό της κυβέρνησης του Λουκά Παπαδήμου.  Για τον σχεδιαστή μόδας, δείτε: Γεώργιος Σταυρόπουλος.  

Ο **Γιώργος Σταυρόπουλος** είναι Έλληνας επίτιμος αντιπρόεδρος του Συμβουλίου της Επικρατείας, πρώην υπουργός Επικρατείας στην Κυβέρνηση Λουκά Παπαδήμου και πρώην Πρόεδρος της Εθνικής Επιτροπής για τα Δικαιώματα του Ανθρώπου. Ήδη είναι Πρόεδρος της Κεντρικής Επιτροπής Κωδικοποίησης.

Βιογραφία
---------

Γεννήθηκε στην Αθήνα το 1946. Σπούδασε στη Νομική Σχολή του Πανεπιστημίου Αθηνών και μετεκπαιδεύτηκε στη Γαλλία σε θέματα *Δημοσίου Δικαίου και Κοινωνικής Ασφάλειας* και στο Λουξεμβούργο σε θέματα *Δικαίου του Ανταγωνισμού*. Διετέλεσε εισηγητής του Συμβουλίου της Επικρατείας (1971), Πάρεδρος (1977), Σύμβουλος της Επικρατείας (1989), Αντιπρόεδρος (1999), Πρόεδρος του Γ’ Τμήματος (2001-2011).α[›] Μετά την αποχώρησή του από το Συμβούλιο της Επικρατείας διετέλεσε Προϊστάμενος του *Νομικού Γραφείου του Πρωθυπουργού* Γιώργου Α. Παπανδρέου από τον Ιούλιο μέχρι το Νοέμβριο του 2011.

Προήδρευσε στην *Ολομέλεια του Συμβουλίου της Επικρατείας*, στο Ανώτατο Ειδικό Δικαστήριο, στο *Δικαστήριο Αγωγών Κακοδικίας* και στο *Μισθοδικείο*. Διετέλεσε δικαστής ad hoc στο Ευρωπαϊκό Δικαστήριο των Δικαιωμάτων του Ανθρώπου. Υπήρξε *Προϊστάμενος της Επιθεώρησης* και *Επιθεωρητής των Τακτικών Διοικητικών Δικαστηρίων*, μέλος του *Ανωτάτου Δικαστικού Συμβουλίου Διοικητικής Δικαιοσύνης* και μέλος του *Πειθαρχικού Συμβουλίου των Καθηγητών στα Ανώτατα Εκπαιδευτικά Ιδρύματα*. Δίδαξε θέματα συνταγματικού δικαίου ,δικαστικής ανεξαρτησίας , δεοντολογίας και ιστορίας της δικαιοσύνης στην *Εθνική Σχολή Δικαστικών Λειτουργών* και στην Εθνική Σχολή Δημόσιας Διοίκησης. Προήδρευσε και έλαβε μέρος ως ομιλητής σε πολλά συνέδρια και άλλες επιστημονικές εκδηλώσεις και συναντήσεις στην Ελλάδα και το εξωτερικό. Διετέλεσε πρόεδρος και μέλος νομοπαρασκευαστικών επιτροπών στα Υπουργεία Διοικητικής Μεταρρύθμισης, Εσωτερικών, Δικαιοσύνης, Παιδείας και άλλα, καθώς και πρόεδρος υπηρεσιακών και πειθαρχικών συμβουλίων της Διοίκησης. Το 1988 είχε ασκήσει ειδικά καθήκοντα ελέγχου νομιμότητας στο *Νομικό Γραφείο* του Πρωθυπουργού μετά από πρόταση του Ανώτατου Δικαστικού Συμβουλίου Διοικητικής Δικαιοσύνης. Διετέλεσε Πρόεδρος της Εθνικής Επιτροπής για τα Δικαιώματα του Ανθρώπου( Ε.Ε.Δ.Α.) που αποτελεί τον εθνικό θεσμό για την προστασία και προώθηση των δικαιωμάτων του Ανθρώπου την περίοδο 2015-2019 μετά από εκλογή του από την Ολομέλεια αυτής. Από το 2020 είναι Πρόεδρος της Κεντρικής Επιτροπής Κωδικοποίησης(Κ.Ε.Κ.).

Συνέγραψε πολλά άρθρα και μελέτες σε θέματα δικαστικής ανεξαρτησίας και δεοντολογίας, ιστορίας της δικαιοσύνης, δικαιωμάτων του ανθρώπου, δικαίου της κοινωνικής ασφάλειας και άλλα. Υπήρξε μέλος του Διοικητικού Συμβουλίου της *Παγκόσμιας Οργάνωσης Δικαστών* (UIM) και της *Ευρωπαϊκής Οργάνωσης Δικαστών* (MEDEL). Διετέλεσε πρόεδρος της *Ένωσης Δικαστικών Λειτουργών* του Συμβουλίου της Επικρατείας, της οποίας υπήρξε ιδρυτικό μέλος, και πρόεδρος της *Εταιρίας Ελλήνων Δικαστικών Λειτουργών για τη Δημοκρατία και τις Ελευθερίες*, της οποίας υπήρξε ο εμπνευστής και ιδρυτικό μέλος. Υπήρξε επί μακρά σειρά ετών μέλος του Διοικητικού Συμβουλίου του "*Ιδρύματος Μαραγκοπούλου για τα Δικαιώματα του Ανθρώπου*". Γνωρίζει την γαλλική και την αγγλική γλώσσα.

Πολιτική
--------

Στις 11 Νοεμβρίου 2011 διορίστηκε Υπουργός Επικρατείας στην Κυβέρνηση του οικονομολόγου και πανεπιστημιακού Λουκά Παπαδήμου. Ο Υπουργός Επικρατείας, σύμφωνα με την απόφαση του Πρωθυπουργού σχετικά με την ανάθεση των καθηκόντων του, επικουρεί τον Πρωθυπουργό στο σχεδιασμό της κυβερνητικής πολιτικής, υποστηρίζει τις ενέργειες και τις δράσεις του Πρωθυπουργού, διασφαλίζει την ενότητα της Κυβέρνησης, την συνοχή του κυβερνητικού έργου και την εύρυθμη λειτουργία των δημόσιων γενικά υπηρεσιών για την εφαρμογή της κυβερνητικής πολιτικής και της επιτάχυνσης του εκσυγχρονισμού των δομών του Κράτους.

Ο Γιώργος Σταυρόπουλος, στο πλαίσιο των αρμοδιοτήτων του συνεργάσθηκε με τους άλλους υπουργούς για την προώθηση των αναγκαίων θεσμικών μεταρρυθμίσεων. Ήταν αρμόδιος για τον εκσυγχρονισμό της νομοθεσίας για την Κυβέρνηση και τα κυβερνητικά όργανα, μεριμνούσε για τις σχέσεις του Πρωθυπουργού και της Κυβέρνησης με τα πολιτικά κόμματα και τα όργανα του Κοινοβουλίου, μπορούσε να προσκαλεί, ύστερα από εντολή του Πρωθυπουργού, τα μέλη της Κυβέρνησης και τους υφυπουργούς σε συσκέψεις και να συμμετέχει σε αυτές, να συγκαλεί, ύστερα από εντολή του Πρωθυπουργού ή με πρωτοβουλία του, επιτροπές και ομάδες εργασίας και να συμμετέχει σε αυτές, να παραπέμπει, ύστερα από εντολή του Πρωθυπουργού, ζητήματα στα αρμόδια συλλογικά κυβερνητικά όργανα ή στις διυπουργικές επιτροπές για την αντιμετώπιση θεμάτων κυβερνητικής λειτουργίας που άπτονται της αρμοδιότητας περισσότερων υπουργών, και να ασκεί εποπτεία στη *Γενική Γραμματεία της Κυβέρνησης* και στη *Γενική Γραμματεία Πρωθυπουργού*.

Σημειώσεις
----------

Για τις αρμοδιότητες του Γ΄ Τμήματος του Συμβουλίου Επικρατείας βλ. άρθρ. 3 του π.δ. 361/2001 «Κατανομή σε Τμήματα των υποθέσεων του Συμβουλίου της Επικρατείας» και άρθρ. 47 του ν. 3900/2010 «Εξορθολογισμός διαδικασιών και επιτάχυνση της διοικητικής δίκης και άλλες διατάξεις».

Παραπομπές - Πηγές
------------------

1. 1 2 3  Ιστοσελίδα Υπουργείου Επικρατείας, O Yπουργός Επικρατείας: Υπουργός Επικρατείας Γιώργος Κ. Σταυρόπουλος Αρχειοθετήθηκε 2012-04-03 στο Wayback Machine.
2. 1 2 3  Προσωπικό Ιστολόγιο Γιώργου Σ. Σταυρόπουλου, Βιογραφικό
3. 1 2  Ιστοσ.Υπουργείου Επικρατείας, Θεσμικό Πλαίσιο: Θεσμικό Πλαίσιο Υπουργού Επικρατείας, Άρθρο 4, Απόφαση Πρωθυπουργού για τις Αρμοδιότητες του Υπουργού Επικρατείας (ΦΕΚ Β΄2787 / 5.12.2011) - Απόσπασμα από το σχετικό ΦΕΚ Αρχειοθετήθηκε 2012-04-03 στο Wayback Machine.

Εξωτερικοί σύνδεσμοι
--------------------

* Ιστοσελίδα Υπουργού Επικρατείας, Ο Υπουργός Επικρατείας
* Ιστοσελίδα Υπουργού Επικρατείας, Αναλυτικό βιογραφικό Υπουργού Επικρατείας[*νεκρός σύνδεσμος*]
* Γιώργος Κ. Σταυρόπουλος - Προσωπικό Ιστολόγιο